Kommentar

Kommentar: Greenwald og kildekritikken

Av Frithjof Jacobsen

Norsk presse og norsk politikere, statsministeren inkludert, tråkker i baret etter falsk etterretningsavsløring.

20. november 2013

Dette er en kommentar. Kommentaren gir uttrykk for skribentens holdning

Artikkelen er over seks år gammel

Det er fortsatt vanskelig å forstå hva som egentlig står i de tusenvis av dokumentene som Edward Snowden kopierte.

Bare noen timer etter at Dagbladet hadde «avslørt» massiv amerikansk overvåking av norsk telefontrafikk, hadde en rekke norske partiledere kommentert saken. Tidligere statsminister Jens Stoltenberg sa det ikke var greit at venner overvåket hverandre. Venstre-leder Trine Skei Grande krevde en unnskyldning fra USA til det norske folk, og statsminister Erna Solberg sa hun ikke var sjokkert over opplysningene.

Så gikk det noen timer, og Dagbladets sak falt død til jorden etter at sjefen for den norske Etterretningstjenesten holdt pressekonferanse. Der slo han fast at Dagbladet hadde misforstått det skriftlige kildematerialet som var grunnlaget for saken.

Dagbladets sak er omtrent identisk med den andre saken om massiv dataovervåking fra NSA mot allierte land i Europa. Det er det samme «beviset», et dokument som handler om innsamling av trafikkdata to uker i desember. Og det er den samme mannen, Glenn Greenwald, som er kreditert som journalist i de fleste av disse sakene.

Greenwald virker å være en av de som kontrollerer tilgangen til det Edward Snowden fikk med seg fra NSA. Han har nå en merkelig rolle som blanding av kilde og journalist. Dagbladets sak var skrevet av Greenwald og en frilanser. Konfrontert med opplysningene fra Norge som tok hele bunnen ut av saken hans, sa Greenwald at han hadde flere dokumenter om Norge. Men hvorfor var da ikke de med i saken?

Hvis Greenwalds sak om Norge ikke stemmer, ser det ut til at sakene hans om den samme typen massiv amerikansk registrering av teletrafikk i andre europeiske land også kan være gale. Da faller bunnen ut av en del av Snowden-saken.

Det er interessant at det på et drøyt halvår har festet seg et klart inntrykk av at USA i skjul registrerer og lagrer enorme mengder trafikkdata i allierte land. Så godt har det festet seg at statsminister Erna Solberg uten videre kjøper Dagbladets feilaktige oppslag, uten en gang å late som om hun er overrasket.

Det finnes garantert mye interessant informasjon i Snowdens dokumenthaug. Men det er ikke så lett å skjønne hva som egentlig finnes der. At tilgangen til det skriftlige kildematerialet ser ut til å være kontrollert av den samme journalisten (Greenwald) som skal fortolke det, og så vinkle og skrive sakene som publiseres i land etter land, er en åpenbar svakhet ved en del av Snowden-journalistikken.

Det hadde vært interessant å vite hva slags fri tilgang Dagbladet hadde til de skriftlige kildene. Det ser ut som om avisen har vært prisgitt Greenwalds forståelse av materialet. Den var ikke riktig.

Publisert: 20.11.13 kl. 07:59

Les også

Mer om Edward Snowden-lekkasjene